
[image: ]DIE PROMINENSIE VAN DIE LIEFDE
1 Korintiërs 13:1 
 Al sou ek die tale van mense en engele spreek, en ek het nie die liefde nie, dan het ek ‘n klinkende metaal of ‘n luidende simbaal geword.
2  En al sou ek die gawe van profesie hê en al die geheimenisse weet en al die kennis, en al sou ek al die geloof hê, sodat ek berge kon versit, en ek het nie die liefde nie, dan sou ek niks wees nie.
3  En al sou ek al my goed uitdeel, en al sou ek my liggaam oorgee om verbrand te word, en ek het nie die liefde nie, dan sou dit my niks baat nie.


















1Korinthiërs 13 is werklik, dink ek naas Ps 23 die mees, gepredikte hoofstuk in die Bybel. Ons is almal goed daarmee bekend.  In hierdie bekendheid met die hoofstuk, is juis waar die gevaar lê, want ons kan soms vergeet wat God se standaard oor die liefde is. Die liefde van God staan prominent uit in Sy Woord. Dit is soos ‘n hoë berg wat jy nie kan miskyk nie en Sy majesteit en grootheid slaan eintlik jou asem weg. Dit is God se liefde – AGAPE.

Ons word daagliks wys gemaak dat ek liefde verdien.  Omrede mense al baie seergemaak is deur ander, verkies hulle om die mense lief te hê wat vir hulle lief is.  Ons lewe het baie hard en empatieloos geraak. Ons wêreld het nie mense nie, maar kinders van God nodig wat die liefde van 1 Kor 13 kan uitlewe. Ons praat baie keer oor die liefde, maar daar waar die “tyre” die teer slaan - dit is waar ons sukkel. 

Luk 6:32  En as julle dié liefhet wat vir julle liefhet, watter dank het julle? Want die sondaars het ook dié lief wat vir hulle liefhet. 

Jesus leer self Sy dissipels hierdie waarheid. Hy wat geweet het wie Hom sou verloën, wie Hom sou verraai, het Sy dissipels geleer dat daar ‘n ander liefde is. 
Die Agape liefde.
In die Griekse taal was daar vaste betekenisse vir spesifieke liefdes. Nie alle tipe liefde is onder een sambreel gesit nie. Die Griekse taal is baie beskrywend, daarom is dit vir ons nodig om te sien wat die Agape liefde beteken.
Agape is ‘n liefde waar jy bereid is om ‘n offer te gee vir iemand anders se voordeel. Al verdien hy dit nie altyd nie.

Efesiers 2:4  Maar God, wat ryk is in barmhartigheid, het ons deur sy grote liefde waarmee Hy ons liefgehad het, 
5  ook toe ons dood was deur die misdade, lewend gemaak saam met Christus—uit genade is julle gered— 

LUISTER MOOI.
God gee. Vir ons Voordeel. Sy eie Seun. Selfs toe ons dood was. Onverdienstelik. Uit genade is ons Gered.  Met ander woorde - God Agape ons so baie dat Hy – GEE.

As u bietjie na Korinte gemeente kyk. Wat dink u was hulle geestelike toestand?  Hoe verskil, of kom hulle ooreen met ons in die 21ste eeu?
__________________________________________________________________________
__________________________________________________________________________
__________________________________________________________________________

Liefde is die sleutel tot eenheid. As daar nie liefde is nie, word die eenheid versteur. Onthou dit beteken nie ter wille van kompromie nie. Dit is ‘n valse liefde en ‘n valse vrede wat die Kerk van Jesus groot skade kan aandoen. Ons leer in 1 Kor. 13 dat die liefde BLY IS SAAM MET DIE WAARHEID. Ons kan nie bly wees saam met ongeregtigheid en sonde nie. As ons stilbly soos  Rom 1 ons leer, is ons net so skuldig.

In die Korinte gemeente was daar een prominente ding en dit is - CHAOS.
As jy die boeke lees dan dink jy by jouself of die mense ooit gered was. Moontlik was van hulle nie werklik gered nie en het die dwaal-leering en verleidinge in die gemeente ingebring. Die punt wat Paulus egter hier wil maak is om hulle te leer - As liefde nie jou motivering is nie, beteken alles wat jy doen net een groot ronde 0.


1. “Al sou ek die tale van mense en engele spreek”
(KJV)  But speaking the truth in love, may grow up into him in all things, which is the head, even Christ.
Ons almal ken mense wat goed kan praat. Hulle is wel ter tale en kan ‘n goeie vertoon lewer. Ons kry mense wat baie tale magtig is en hulle leer en praat dit sonder om te skroom. Maar die Here leer ons dat al kan ons al hierdie dinge doen, al kan ons selfs die tale van engele spreek, en ons het nie die liefde nie, moet ons eerder ons vinger op ons mond sit en doodstil bly.




Spr.17:28  Selfs ‘n sot sal as hy swyg, ___________________;
as hy sy lippe toehou, vir verstandig.

As ons sonder liefde na mense toe oorkom gaan ons meer skade as goed doen. Ons gaan vir seker dink ons tree op in ons wysheid, maar sonder liefde maak dit ons opgeblase en ons stoot meer mense van Jesus af weg as om hulle voor te stel aan Hom.

2. “Die gawe van Profesie hê”
Dit is nie iets snaaks of vreemds nie, maar dit beteken net eenvoudig mense wat die gawe het om in ‘n saal vol mense op te staan en te preek. Om met vrymoedigheid te sê: “So sê die Here.”  So ‘n persoon kan die talent hê om met mense te kommunikeer. Die engelsman sê hy weet net hoe om te “connect” met sy gehoor. 

As hy die gawe het om dit te doen maar hy doen dit sonder die liefde gaan dit op onvrugbare grond val en niks beteken vir God se Koninkryk nie. Jy kan nie dink jy is besig met jou eie Koninkryk hier op aarde en God moet dit seën terwyl jy eintlik net Sy naam misbruik nie. Ongelukkig leef ons in ‘n tyd dat baie predikers God se Naam as ‘n voetnota gebruik om hulle eie doel daarmee te bereik.

Kom ons kyk na ‘n voorbeeld. Onthou u vir Bileam wat Balak laat haal het om die Israeliete te vervloek en drie maal het hy geweier? 

Lees Numeri 24:15- 17  - Van wie Profeteer Bileam hier?
Ja, van Jesus die komende Messias.
Wat gebeur in Num 25:1? __________________________________________________
_______________________________________________________________________

Num 31:16  Kyk, hulle was, deur die raad van Bíleam, vir die kinders van Israel ‘n oorsaak van troubreuk teenoor die HERE in die saak van Peor, sodat die plaag in die vergadering van die HERE was. 

Dit is die hartseer verhaal van Bileam wat as Profeet van God bekend gestaan het. In sy voorgee lewe het dit gelyk of hy die volk van God se belange op die hart dra, maar agteraf het hy vir Balak raad gegee om hul dogters en seuns onder Israel in te stuur en te besoedel met afgode diens. 

Ons moet self versigtig wees hoe ons met God se kudde omgaan en in opregte liefde en trou met hulle sal handel.



Matt 7:21  Nie elkeen wat vir My sê: Here, Here! sal ingaan in die koninkryk van die hemele nie, maar hy wat die wil doen van my Vader wat in die hemele is. 
22  Baie sal in daardie dag vir My sê: Here, Here, het ons nie in u Naam geprofeteer en in u Naam duiwels uitgedrywe en in u Naam baie kragte gedoen nie? 
23  En dan sal Ek aan hulle sê: Ek het julle nooit geken nie. Gaan weg van My, julle wat die ongeregtigheid werk!

 Jer 8:21  Vanweë die verbreking van die dogter van my volk is ek gebreek, is ek in die rou; verbaasdheid het my aangegryp.  
								Dit is die hart van die Prediker

3. “Al die geheimenisse weet en al die kennis”
Die geheimenisse waarvan die Woord praat is op ‘n tegniese manier.
Met ander woorde dit is God se Goddelike Waarheid wat openbaar gemaak word in die Nuwe Testament.

Lees Efesiërs 3:1-7

Mat 13:11  Toe antwoord Hy en sê vir hulle: Omdat dit aan julle gegee is om die verborgenhede van die koninkryk van die hemele te ken, maar aan hulle is dit nie gegee nie. 

Die kennis waarvan die Woord praat is die feite van die Evangelie aangaande Chrsitus wat deurloop van die Ou tot en met die Nuwe Testament.

Fil. 1:8  Want God is my getuie hoe ek na julle almal verlang met die innige tederheid van Jesus Christus. 
9  En dit bid ek dat julle liefde nog meer en meer oorvloedig mag word in kennis en alle ervaring, 
10  om die dinge waar dit op aankom, te onderskei, sodat julle rein en vir niemand ‘n aanstoot mag wees nie, tot op die dag van Christus, 

4. “Al sou ek al die geloof hê, sodat ek berge kon versit,”
Hoe baie sou mense dit nie geniet om so ‘n geloof te besit nie. Jy sit berge en see en riviere net waar jy hulle wil hê. Dit is egter nie wat die Woord hiermee bedoel nie. Dit beskryf die tipe geloof en nie die doel om die skepping te verskuif en die orde van die lewe te verander om my beter te pas nie.



Nee, hierdie is die geloof waarmee ons in gebed na ons Vader gaan. Wat ookal jou gebed is in die dag….om dit te neem en dit keer op keer voor die Vader te bring en te glo en te weet dat Hy op Sy tyd en binne Sy wil, gaan antwoord.

Mat 17:20  En Jesus antwoord hulle: Deur julle ongeloof; want, voorwaar Ek sê vir julle, as julle geloof het soos ‘n mosterdsaad sal julle vir hierdie berg sê: Gaan weg hiervandaan daarnatoe! en hy sal weggaan, en niks sal vir julle onmoontlik wees nie. 

Mark_9:24  En dadelik roep die vader van die kind met trane uit en sê: Ek glo, Here.

Hierdie Geloof gee nie op nie en weet dat God sal antwoord.  Dit is ‘n onafgebroke vertroue. An uninterrupted trust!!

Wat kwel jou vandag? Wat is jou mosterdsaad gebed wat jy voor die Here vandag wil bring? Neem ‘n paar oomblikke om dit dalk hier neer te skryf en daagliks dit voor die Here te bring.____________________________________________________________________
_________________________________________________________________________
_________________________________________________________________________

Jes 59:1  Kyk, die hand van die HERE is nie te kort om te help nie, en sy oor is nie te swaar om te hoor nie;

5. ‘Al sou ek al my goed uitdeel, en al sou ek my liggaam oorgee om verbrand te word”
Al bring ek die grootste offer van my kant af, sal dit niks beteken as God se liefde nie my motivering en aansporing is nie. Ek kan al my goed weggee, stukkie vir stukkie, maar as ek dit doen uit vrees, verpligting, om gesien te word of enige ander rede as die liefde, sal dit my niks maar niks baat nie! 

As ons kyk na gelowe soos die Mormone, Muslems, Budhiste en vele meer sal ons sien dat hulle lewe van toewyding, aangedrewe is deur vrees, verpligting, erkenning ensomeer. 

In tye toe Christene as martelare gesterf het, het sommiges selfs dit gedoen om naam vir hulle self te maak soos ander martelare. Dit is iets ongeloofliks om aan te dink. 

Rom 12:1  Ek vermaan julle dan, broeders, by die ontferminge van God, dat julle jul liggame stel as ‘n lewende, heilige en aan God welgevallige offer dit is julle redelike godsdiens. 



Hierdie offer beteken niks as dit nie uit liefde is nie.  Ons motief moet altyd LIEFDE wees.  Sonder liefde kry jy een groot NIKS.

Open 2:4  Maar Ek het teen jou dat jy jou eerste liefde verlaat het.
Mag dit nie wees dat die Here dit eendag vir ons sal sê nie, maar dat ons liefde vir Hom, Sy saak en Sy kudde hier op aarde, hoog gebrand het.

